| BTR-80 |
| --- |
|  |
| **Základná charakteristika** |
| Posádka | 10 (3 členovia posádky a 7 vojakov) |
| Dĺžka | 7,65 m |
| Šírka | 2,9 m |
| Výška | 2,73 m |
| Hmotnosť | 13,6 t |
| **Pancierovanie a výzbroj** |
| Pancierovanie | 7−10 mm |
| Hlavná zbraň | kanón KPVT kalibru 14,5 mm |
| Sekundárne zbrane | guľomet PKT kalibru 7,62 mm |
| **Pohon a pohyb** |
| Pohon | KamAZ 7403 191 kW (260 konských síl) |
| Odpruženie |  |
| Max. rýchlosť | 80 km/h (jazda)9 km/h (plávanie) |
| Pomer výkon/hmotnosť |  |
| Dojazd | 600 km |
| Priechodnosť | vodná priekopa – 2 mstena – 0,5 mstúpanie – 30 stupňov |

**BTR-80** je sovietske, resp. ruské obojživelné obrnené vozidlo 8x8. Je určené na prepravu mechanizovaných jednotiek, ako aj ničenie živej sily protivníka.

Pri vývoji BTR-80 sa hojne využívali skúsenosti s prevádzkou obrnených transportérov BTR-60 a BTR-70 v rôznych klimatických podmienkach a ich bojové využitie v rôznych krajinách sveta.

Vznik a vývoj
-------------

BTR-80 predstavuje ďalší vývoj obrneného transportéru BTR-70, berúc do úvahy jeho nedostatky zistené v afganskej vojne. Na ich nápravu bol v konštrukčnej kancelárii Gorkovského automobilového závodu pod vedením I. Muchina a E. Muraškina začiatkom 80. rokov navrhnutý obrnený transportér GAZ-5903. 

Nový stroj si zachoval usporiadanie BTR-70, ale od svojho predchodcu sa v mnohom líšil. Namiesto dvojice karburátorových motorov bol nainštalovaný jeden dieselový motor s väčším výkonom, v bokoch trupu boli zavedené veľké dvojkrídlové prielezy na nastupovanie a vystupovanie posádky. Samotný trup je o 115 mm vyšší a dlhší a o 100 mm širší, hoci celková výška stroja narástla len o 30 mm. Hoci hmotnosť GAZ-5903 sa zvýšila o 18% v porovnaní s BTR-70, pancierovanie obrneného transportéra sa zvýšilo len mierne. Mobilita vozidla ako celku zostala nezmenená a dojazd sa zvýšil. 

Po úspešných štátnych skúškach bola v roku 1984 bola spustená sériová výroba BTR-80 v strojárskom závode v meste Arzamas (Nižnenovgorodská oblasť) a v roku 1986 bolo vozidlo zavedené výzbroje do sovietskej armády. Toto obrnené vozidlo sa v rôznych verziách vyrába dodnes.

Konštrukcia
-----------

Korba je zváraná z oceľových plátov s tupým čelom, mierne zošikmenými bokmi, kolmým zadkom a vodorovnou strechou. Korba je prispôsobená na obojživelné operácie, vo výbave sú pumpy na odčerpávanie vody a na prove umiestnený sklopný vlnolam. Pancierovanie poskytuje ochranu proti strelám kalibru 7,62 mm, predok až do kalibru 12,7 mm. Na bokoch sú umiestnené dvojdielne dvere, z ktorých spodná časť sa vyklápa dole a tvorí nástupnú rampu, vrchná časť sa potom otvára do strany smerom vpred a je vybavená strieľňou. V oboch bokoch korby v priestore výsadku sú tri strieľne, ďalšia strieľňa je potom na pravom boku v priestore veliteľa. Strieľne sú riešené tak, že umožňujú vedenie paľby do prednej polosféry, čo však znamená problémy s pokrytím zadnej polosféry. Ďalej je na streche korby nad treťou nápravou umiestnená dvojica prielezov s poklopmi odklápanými k osi vozidla. Vozidlo je vybavené automatickým hasiacim protipožiarnym systémom a pretlakovým systémom ochrany pred zbraňami hromadného ničenia.

Vodič sedí v prednej časti korby vľavo, veliteľ potom napravo od neho ak výhľadu každému slúži malé okno so sklopným pancierovaným krytom a trojica periskopov. Oba majú k dispozícii pozorovacie prístroje s nočným ifračerveným videním. Strelec sedí za nimi a obsluhuje manuálne otáčanú vežičku. Má k dispozícii zameriavač TKN-4GA na zabezpečenie presnej streľby zo zbraní vo dne aj v noci. Výsadok sedí v zadnej časti vozidla a môže pozostávať zo siedmych mužov.

V plne otočnej veži je umiestnený 14,5 mm guľomet KPVT as ním spriahnutý 7,62 mm guľomet PKT. Zásoba munície je 500 nábojov kalibru 14,5 mm a 2 000 kalibru 7,62 mm. Námer je oproti BTR-70 v rozpätí -5° až +60° a umožňuje tak paľbu aj na vzdušné ciele. Na zadnej stene veže je umiestnená šestica dopredu namierených vrhačov dymových granátov.

Na samovyťahovanie uviaznutého obrneného transportéra je k dispozícii navijak s ťažnou silou 4-6 ton.

BTR-80 je poháňaný motorom KamAZ 7403 s výkonom 191 kW (260 konských síl). Vozidlo dokáže na ceste vyvinúť maximálnu rýchlosť 80 km/h a jeho dojazd je 600 km. BTR-80 vie prekonať zvislú prekážku o výške 0,5 m a zákopy so šírkou 2 m. Zvláda svah s uhlom stúpania 30°. Vysoká mobilita obrneného transportéra je dosiahnutá použitím osemkolesovej pohonnej jednotky s pohonom všetkých kolies (8x8). Nepriestrelné bezdušové pneumatiky KI-80N alebo KI-126 majú regulovateľný tlak. Umožňujú BTR-80 pokračovať v jazde aj po zásahu guľkami a vyfučaní vzduchu, pričom by vozidlo malo byť schopné prejsť ešte 200 km.

Nasadenie
---------

### Ruská invázia na Ukrajinu

Pri okupácii Ukrajiny nasadilo Rusko do bojov vozidlá BTR-80. V priebehu prvých dvoch rokov vojny stratilo Rusko minimálne 196 týchto vozidiel.

Varianty
--------

* **BTR-80** - základná verzia vyrábaná od roku 1984.
* **BTR-80K** - veliteľské vozidlo s rozšírenou spojovacou technikou, navigačným zariadením, delostreleckým zameriavačom a systémom nočného videnia.
* **BTR-80A** - vylepšená verzia, ktorá bola zavedená v roku 1994. Je vybavená novou vežou s externe lafetovaným nestabilizovaným 30 mm kanónom 2A72 s námerom -5° až +70°. Na bokoch veže je umiestnená dvojica trojnásobných vrhačov zadýmovacích granátov.
* **BTR-80S** - verzia, ktorú používa Rosgvardia so 14,5 mm guľometom KPVT a 7,62 mm guľometom PKT.
* **RkhM-4-01** - vozidlo na radiačný a chemický prieskum.
* **BMM** - poľná ambulancia.
* **BREM-K** - vyslobodzovacie a opravárenské vozidlo.
* **1V152** - veliteľské vozidlo pre delostrelectvo.
* **2S23 Nona-SVK** - samohybná húfnica so 120 mm kanónom 2A60 s max. námerom až +80°, 30 nábojmi a dostrelom 8 700 m.

Požívatelia
-----------

* Afganistan  Afganistan
* Alžírsko  Alžírsko
* Angola  Angola
* Arménsko  Arménsko
* Azerbajdžan  Azerbajdžan
* Bangladéš  Bangladéš
* Bielorusko  Bielorusko
* Burundi  Burundi
* Čad  Čad
* Džibutsko  Džibutsko
* Estónsko  Estónsko
* Gruzínsko  Gruzínsko
* Maďarsko  Maďarsko
* India  India
* Indonézia  Indonézia
* Irak  Irak
* Jemen  Jemen
* Kazachstan  Kazachstan
* Kirgizsko  Kirgizsko
* Kolumbia  Kolumbia
* Kórejská republika  Kórejská republika
* Kórejská ľudovodemokratická republika  Kórejská ľudovodemokratická republika
* Moldavsko  Moldavsko
* Mongolsko  Mongolsko
* Nikaragua  Nikaragua
* Pobrežie Slonoviny  Pobrežie Slonoviny
* Rumunsko  Rumunsko
* Rusko  Rusko - ruské ozbrojené sily mali v roku 2019 v prevádzke 3464 vozidiel BRT-80 rôznych verzií.
* Severné Macedónsko  Severné Macedónsko
* Srí Lanka  Srí Lanka
* Sudán  Sudán
* Sýria  Sýria
* Tadžikistan  Tadžikistan
* Turkménsko  Turkménsko
* Uganda  Uganda
* Ukrajina  Ukrajina - k januáru 2018 prevádzkovala 215 vozidiel BRT-80.
* Uruguaj  Uruguaj
* Uzbekistan  Uzbekistan
* Venezuela  Venezuela
* Zambia  Zambia

Referencie
----------

1. ↑   *Бронетранспортер БТР-80. СССР* [online]. victorymuseum.ru, [cit. 2022-04-04]. Dostupné online.
2. ↑   *Бронетранспортер БТР-80 | Каталог Рособоронэкспорт* [online]. roe.ru, [cit. 2022-04-04]. Dostupné online.
3. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com, [cit. 2024-02-25]. Dostupné online.
4. ↑  THE INTERNATIONAL INSTITUTE FOR STRATEGIC STUDIES (IISS). *The Military Balance 2018*. [s.l.] : [s.n.], 2018. (Anglický)